Dan Miura

Dan első megjelenésekor

Mrs. Miura - anya (él)

*" Köszönöm… Köszönöm, hogy számíthatok rád ennyi év után is. Köszönöm, hogy kiálltál mellettem. Jó, hogy itt vagy hugi!" -* *Dan Mayunak*

**Dan Miura** a Felderítő Egység soraiba tartozó, sokáig halottnak hitt katona. Louis Siegel osztagvezető alatt szolgált, egységének legnagyobb részével végeztek a titánok egy expedíció során, 848-ban. Az ő elvesztésének hite miatt érzett gyász nagyban motiválta a húgát is, hogy szembefordulva a szüleik akaratával, ő is a Felderítő Egységhez csatlakozzon.

## Kinézete

Dan magas, alapvetően szálkás alkatú fiatalember, amit a kiképzés még hangsúlyosabbá tett. A Miura családra jellemzően egyenes szálú, sötétvörös haja van, és barna szemei. A Felderítő Egység egyenruháját viseli, a Szabadság Szárnyaival hímzett dzsekivel, fehér nadrággal, csizmával, és fehér inggel. Látványos a hasonlóság közte és a húga között.

Amikor az osztagát megölték, ő pedig egy titánoktól védett szurdokban ragadt, a kinézete sokban változott: rengeteget fogyott, sokkal beesettebb lett az arca, és gyengült is, bár a manőverfelszereléssel továbbra is jól boldogul.

## Jelleme

Dan alapvetően bátor és tettrekész fiú volt, Mayu úgy emlékszik rá, mint aki sosem maradt volna ki a fontos csatákból. Elszántságát bizonyítja, hogy az egész családjával képes lett volna dacolni, hogy a Felderítő Egységhez csatlakozva azért küzdhessen, amiben hisz. Alapvetően optimista és vidám természetű volt, a húga pedig mindennél fontosabb számára.

Mikor bent ragad a szurdokban, közvetlenül azután, hogy a szeme láttára mészárolták le az osztagát, komoly személyiségváltozáson megy keresztül: a hangulata hullámzóbb lesz, könnyen megzuhan, nehezen viseli a csapásokat, sőt, gyakran dühkitörései vannak a történtekkel kapcsolatban álló személyekkel szemben, nekitámad Levi-nak, számon kérve, miért nem segített, miért ért oda későn, amikor pedig a mészárlásért felelős Tina Weinstockkal találkozik, őt egyenesen démonnak nevezi. Veronica Ralt olyannyira megrázza a viselkedése, hogy kijelenti, Dan megőrült. Instabilitása ellenére azonban továbbra is mély szeretet fűzi a családjához, és megmaradt benne régi makacsságának magva is, nem akar mások terhére lenni, és ahol van lehetősége, segítséget nyújt.

## Története

   Dan a Sina falon belül, jómódú családba született, első gyermekként. A szülei katonai rendőrök voltak, és ragaszkodtak hozzá, hogy mindkét gyermekük, a fiuk, és másodszülött lányuk, Mayu is részt vegyenek a kiképzésen. Azt remélték, a legjobb tíz közé jutva mindketten a Katonai Rendőrség soraiba lépnek be, és a továbbiakban a legbelső fal biztonságát élvezik, velük együtt. Dan volt az első, aki ezt megtagadta, és a lehetőségei ellenére a kiképzés végén a Felderítő Egységhez adta be a jelentkezését. A család kitagadta a döntése miatt, Mayu azonban nagyon közel állt hozzá, kis koruktól együtt gyakoroltak (Dan tanította kardforgatásra), és teljes bizalom jellemezte a kapcsolatukat, így már korábban is mesélt neki a terveiről. A húga mondhatni példaképként tekintett rá, később az ő emléke motiválta, hogy ugyancsak a Felderítő Egységhez csatlakozzon.

Dan Louis Siegel osztagába került, de az egyik első bevetésén, hónapokkal a csatlakozása után támadás érte a katonákat. Egy kislányt találtak a falakon kívül, tizenegy, tizenkét éves formát, aki folyamatosan sírt, mikor azonban megközelítették, megharapta a tenyerét, és óriássá alakult, kivégezve az osztag szinte minden tagját. Dan úgy élte túl, hogy be tudott húzódni egy védett szurdokba, ám a felismerhetetlenségig megcsonkított holttestek között, úgy, hogy az ellenfeleik emberevő óriások, képtelenség volt megállapítani, hogy valaki hiányzik a halottak közül. Végül Dant hátrahagyták, a Felderítők visszatértek a falak mögé, és bejelentették, hogy a küldetés teljesítése közben elhunyt.

Hat évvel később Dan megismerkedik egy ugyancsak különös körülmények között életben maradt, gyakorlott túlélővel, Peter Graves-szel, majd hamarosan visszatérnek az életébe a katonaság tagjai is... mikor az Állatszerű Titán által koordinált támadással szemben kis híján csúfos vereséget szenvednek, a játékos karakterek ugyancsak a szurdokban húzzák meg magukat átmeneti időre. Itt Dan felismeri Tinát, kijelentve, ő volt a kislány, aki végrehajtotta a mészárlást. Ez megindítja az eseményláncolatot, Berthold Hoover és Reiner Braun is felfedik magukat alakváltóként, és elrabolják a lányt, ráadásul Erwin parancsnok is elveszíti a jobb karját. Dan a három nap alatt, amit a szurdokban töltenek, várva a parancsnok felépülését, a sebek ellátásával foglalkozik. A szurdokból való kitörést túléli, és visszajutva a falak mögé lehetősége nyílik, hogy ismét találkozzon az édesanyjával is.

## Érdekességek

* Dan volt az első olyan NJK az Attack on Titan kalandban, aki egy játékos fejéből pattant ki.
* Nem tudni, Dan is rendelkezik-e a Mayura jellemző, nagyon kifinomult hallással.
* Mivel Dan néhány hónappal a csatlakozása után szorult a szurdokba, feltehetően együtt voltak kadétok és újoncok Kyle Northonnal, igaz, más osztaghoz tartoztak.